Brian Mikkelsen (KF), 2001-05-18:
Tak for de mange positive bemærkninger til forslaget.
Jeg synes også, jeg lyttede mig til, at man i regeringen har et flertal for at afskaffe netværksafgiften.
Jeg synes, jeg lyttede mig til, at i forligskredsen er der flertal for at afskaffe dele af eller hele netværksafgiften.
Det er jo en interessant konstruktion og en interessant tankegang.
Kulturministeren kom frem med nogle meget, meget lidt konstruktive bemærkninger om de lokale tv-stationer, om værdien af den lokale debat.
Sagen er jo den, at der er 15 lokale TV Danmark-stationer i dag, hvis primære opgave er at skabe en lokal nyhedsdækning og sørge for, at der er pluralisme på det elektroniske medieområde lokalt.
Den indlysende konkurrent er jo TV 2's regionalstationer, som jo får i både pose og sæk.
De kan hente licenskroner ind - det får man jo i rig målestok til de regionale stationer - samtidig med at der også bliver hentet reklameindtægter ind til TV 2's moderselskab.
Men den nærmeste konkurrent til TV 2's regionale stationer, altså TV Danmark-stationerne, skal betale for at sende tv.
De har alle sammen en forpligtelse til og et ansvar
for at sende nyheder
De har 275 ansatte, hvoraf en meget stor del er journalistiske medarbejdere.
Det er klart, at de penge, som man bruger til at betale netværksafgift, bliver taget direkte fra nyhedsformidlingen, direkte fra den lokale debat, som jeg ellers troede at Det Radikale Venstre var så begejstret for med den lokale forankring.
Jeg må sige, at med de toner, jeg hører fra kulturministeren i dag, lover fremtiden ikke særlig godt for TV Danmark-stationerne.
Jeg tror ikke, at vi om 2-3 år vil se, at der er 15 stationer tilbage, der er nok kun halvdelen tilbage.
Og hvis de i det hele taget overlever - halvdelen af dem - bliver det under meget svære økonomiske vilkår og i hvert fald med en dårlig journalistisk dækning og mindre lokal debat.
Det er konsekvensen af de talte ord fra kulturministerens side, desværre.
Så blev der også fra kulturministerens side talt meget
om idébaseret tv.
Der var en del bemærkninger fra hr. Kim Behnke og hr. Jens Rohde fra talerstolen om, at den måde, hvorpå man får båret idébaseret tv frem og skabt incitament til, at man ser det på tv-skærmen, jo er, at de kommercielle stationer skal være bølgebrydere for det.
Hvis de ikke er der, jf. diskussionen om digitaliseringen, er der altså ikke nogen til at se de programmer.
Derfor er der en symbiose, derfor er der en synergi ved, at man sender både kommercielt og græsrodsidébaseret tv på de her frekvenser.
Jeg tror ikke, at man skal blive ved med at argumentere for de 30 mio. kr., som kulturministeren gør.
Kulturministeren brugte som argument, at forslagsstillerne selv havde været med til at gennemføre grundlaget for afgiften.
Til det er der kun at sige, at politik jo er det muliges kunst, og der er ikke nogen af forslagsstillerne, som på noget som helst tidspunkt har argumenteret for, at afgiften skulle være 30 mio. kr. Det har man intet hørt om
, ikke på noget som helst tidspunkt, selv hvis vi går mange år tilbage, og her tror jeg roligt, jeg kan tale på mine medforslagsstilleres vegne.
Så det argument kan man altså ikke bruge.
Til fru Jytte Wittrock: Jeg har stor forståelse for den situation, som ordføreren befinder sig i, og som Socialdemokratiet befinder sig i.
Jeg må jo så drage konklusioner ud fra det, som ordføreren sagde - selv om det ikke var helt klar tale - og jeg må jo lytte mig frem til, at man havde en interesse i at kigge på netværksafgiften, forhåbentlig være med til at fjerne den.
Der var ikke noget klart svar heroppefra, så derfor kan vi jo alle sammen tolke, som vi selv vil.
Og det har jeg også hørt fru Jytte Wittrock tale om tidligere i et radioprogram, hvor vi medvirkede sammen. Så derfor har jeg stor tiltro til, at Socialdemokratiet som et stort toneangivende parti i Folketinget og vel også i regeringen trods alt, får held med og kræfter til at få gjort noget ved netværksafgiften. Men som sagt er jeg meget enig i mange af de bemærkninger, der kom.
Til fru Anne Baastrup, som udtaler sig på vegne af SF og hr. Aage Frandsen: Jeg havde lyst til en del replikker, men nu var det jo heldigt, at hr. Aage Frandsen ikke var til stede i dag.
Vi er jo meget gentlemanagtige hos de borgerlige partier, så derfor gør vi det heroppe fra talerstolen nu.
Altså jeg synes ikke helt, argumentationen holder.
Man kan så sige, at der er en pris for, at de kommercielle stationer sender, ja, men der er også en pris for, at man ødelægger den lokale debat, hvis man bliver ved med at lave en netværksafgift.
Så det, som fru Anne Baastrup siger heroppefra, med, at pengene skal gå direkte til græsrodsstationerne, synes jeg ikke holder.
Jeg kan ikke se hvorfor - og det har man jo ikke nogen andre steder i finansloven - én kilde betaler til en anden kilde inden for samme område, at de kommercielle stationer skal betale for, at der bliver sendt græsrods-tv og -radio.
Hvis man vil have det - og det mener vi er vigtigt for mangfoldigheden og pluralismen - må man jo finde pengene på budgettet, på finansloven, kulturbudgettet, eller hvor man vil finde dem henne.
Det skal jo ikke være sådan, så man skal straffes blot for at sende en anden slags tv eller radio.
Så det synes vi altså er en urimelig sammenkobling.
Til hr. Ebbe Kalnæs, som sagde - og også på det her punkt er jeg jo meget enig med CD - at afgiften ikke er groet i CD's have: Til det er der vel at sige, at ukrudt plejer man jo at fjerne.
Så derfor vil jeg da opfordre til, at man tager fat på skuffejernet og får fjernet det ukrudt, hvis det ikke har groet i CD's have. Jeg tror, jeg vil forære CD's ordfører et skuffejern efter debatten her, så man kan få taget fat på at få fjernet den afgift.
Til hr. Søren Søndergaard: På et eller andet tidspunkt i hr. Søren Søndergaards barndom eller ungdom i de gode gamle dage må hr. Søren Søndergaard have fået en eller anden vaccination mod alt kommercielt, alt kommercielt må være dårligt.
Det er jeg selvfølgelig ikke enig med hr. Søren Søndergaard i.
Tænk på den gode rødvin, hr. Søren Søndergaard drikker en gang imellem, eller den gode mad, hr. Søren Søndergaard spiser.
Det er jo også kommercielt.
Vi kan jo ikke alle sammen leve som ikkekommercielle borgere hele tiden.
eller ej.
Mediepolitik er også drevet af kommercielle interesser, og det har jeg intet som helst imod, for det har en tendens til at søge hen imod det, som folk har lyst til at se og høre på.
Det er vel demokrati i sin allerallerhøjeste potens, at man sikrer en mediepolitik, som er til gavn for borgerne, at man sender det fjernsyn, som borgerne har lyst til at se, og ikke det, som politikerne har lyst til at se, at man sender det radio, som lytterne har lyst til at høre på, og ikke, hvad vi herinde bestemmer man skal lytte til.
Derfor har jeg altså ikke som hr. Søren Søndergaard nogen som helst skræk for det kommercielle, og derfor er jeg overhovedet ikke enig i den argumentation, som hr. Søren Søndergaard kommer med.
Med endnu en gang tak for de trods alt venlige bemærkninger til forslaget.
Jeg håber på, at man internt i regeringen vil forfølge debatten.
Vi vil i hvert fald fra oppositionens side gøre vores til at få fjernet den afgift på den ene eller den anden måde i løbet af den ene eller den anden periode.